magnetpulvermetode
Magnetpulvermetode, ikke-destruktiv prøvningsmetode til påvisning af fx revner og indeslutninger i eller umiddelbart under overfladen af ferromagnetiske materialer som jern, ferritisk stål, nikkel og cobalt. Metoden kan detektere revnebredder ned til 0,1 μm og revnedybder ned til 2-3 mm. Prøvningen udføres ved at magnetisere emnet og dernæst påføre overfladen et jernpulver. Evt. fejl forstyrrer magnetfeltet, og der dannes et billede af fejlene, idet pulveret fastholdes i en vold over fx en revne; pulveret kan være fluorescerende for bedre at detektere fejl. Magnetpulvermetoden anvendes bl.a. til undersøgelse af svejsesømme. Se også materialeprøvning.